Zásahy hliadok MsP v 12. týždni 

	V týždni od 16. marca do 22. marca 2009 preverovali bratislavskí mestskí policajti v hlavnom meste 2039 nových udalostí. Medzi nimi bolo aj 214 takých, ktoré po overení hliadkami priamo na mieste sa ukázali ako neopodstatnené.
	Opodstatnenými na druhej strane boli ale priestupky vodičov voči pravidlám bezpečnosti a plynulosti v cestnej premávke a tých zistili 1117. Na vyhradených parkovacích miestach bez vedomia tých, ktorým tieto miesta patria zaparkovalo 69 motoristov.
	V oblasti porušení pravidiel verejného poriadku zistili hliadky MsP 22 porušení. Na telefonáty, v ktorých občania poukazovali na prípady rušenia nočného pokoja zasahovali 35 krát. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat prispeli do štatistiky 35 krát.
	Značne zastúpenou kategóriou porušovaní všeobecne záväzných nariadení boli v priebehu týždňa opäť priestupky súvisiace s čistotou a poriadkom – 132 zistení, ako aj požívania alkoholických nápojov na verejných priestranstvách – 60 prípadov.
	Štatistika mestskej polície zároveň prezrádza, že v zóne s dopravným obmedzením zistili hliadky MsP počas týždňa 179 priestupkov a v pešej zóne ich bolo 6. Prípady obťažovania okoloidúcich žobrákmi riešili hliadky 14 krát a na miestne úrady nahlásili 5 vozidiel vykazujúcich známky autovrakov.
	Najviac priestupkov sa stalo na Viedenskej ceste a to 73. Na nesprávne stojace vozidla nasadili hliadky v priebehu týždňa 673 blokovacích zariadení a po odtiahnuté vozidlá na parkoviská odťahovacích služieb si muselo zájsť 169 vodičov.